চালকের আসনে ভারত! দিল্লিতেও কি ‘ডবল সেঞ্চুরি’ হাঁকাবেন যশস্বী?

ওয়েব ডেস্ক: প্রথম টেস্টে মাত্র আড়াই দিনেই ওয়েস্ট ইন্ডিজকে গুঁড়িয়ে দিয়েছিল ভারত (India Vs West Indies)। দিল্লিতে দ্বিতীয় টেস্টের (Delhi Test) প্রথম দিনের খেলা দেখে মনে হচ্ছে, এ যেন প্রথম টেস্টেরই পুনরাবৃত্তি। সিরিজে ১-০ ব্যবধানে এগিয়ে থাকা ভারত শুক্রবার প্রথম দিনের শেষে ২ উইকেটে তুলল ৩১৮ রান। অর্থাৎ, শুরুতেই যে টিম ইন্ডিয়া (India Cricket Team) এই টেস্টে চালকের আসন দখল করেছে, তা মোটামুটি বলাই যায়।

এদিন প্রথমবার দিল্লিতে অধিনায়ক হিসাবে টস জেতেন শুভমন গিল (Shubman Gill) এবং ব্যাটিংয়ের সিদ্ধান্ত নেন। নতুন বল সামলাতে শুরুতে সাবধানী ব্যাটিং করেন যশস্বী জয়সওয়াল (Yashasvi Jaiswal) ও কেএল রাহুল। রাহুল সেট হয়ে আউট হন ৩৮ রানে। তখন ভারতের স্কোর ৫৮। লাঞ্চের আগে ভারতের স্কোর পৌঁছেছিল ১ উইকেটে ৯৪ রানে। এরপরেই বদলে যায় খেলার চিত্র। ক্রিজে থিতু যশস্বী খোলস ছেড়ে বেরিয়ে আসেন ঝোড়ো মেজাজে। একের পর এক শটে চাপে ফেললেন ক্যারিবিয়ান বোলারদের।

ওয়েব ডেস্ক: কবে হবে আইপিএলের নিলাম? জানা গেল দিনক্ষণ

ক্রিজে যখন পরিচিত ভঙ্গিতে ব্যাটিং করছিলেন যশস্বী, তখন অন্যপ্রান্তে ছিলেন তরুণ সাই সুদর্শন। তিনি আগের সিরিজে ইংল্যান্ডের মাটিতে তেমন ভালো না খেললেও এবার নিজের উপর টিম ম্যানেজমেন্টের আস্থা ফিরিয়ে আনলেন। আত্মবিশ্বাসী ব্যাটিংয়ে এগোচ্ছিলেন তিনি, কিন্তু ওয়ারিকানের এক দারুণ টার্নিং বল তাঁর ইনিংস থামিয়ে দেয়।

এদিকে, যশস্বীর ব্যাটে তখন রানের ঝড়। ৮২ বলে হাফসেঞ্চুরি করে ফেলেন, তারপর সেঞ্চুরিতে পৌঁছতে লাগে মাত্র ৬৩ বল। জাতীয় দলের জার্সিতে এটি তাঁর সপ্তম শতরান। দিনের শেষে ভারতের স্কোরবোর্ডে ২ উইকেটে ৩১৮ রান। যশস্বীর ১৭৩ রানে অপরাজিত, সঙ্গে অপরাজিত রয়েছেন অধিনায়ক শুভমান গিল, তাঁর স্কোর ২০। যদি দ্বিতীয় দিনে বড় কোনও বিপর্যয় না ঘটে, তাহলে ভারতের সামনে রানের পাহাড়ই অপেক্ষা করছে—আর ওয়েস্ট ইন্ডিজের সামনে আরও এক কঠিন পরীক্ষা।